goeie | Rachelle Du Bois
Tag Archive | goeie
Daar is min te vergelyk met die gevoel van genoegdoening wanneer 'n manuskrip voltooi is. Die groot werk lê natuurlik nog voor na die laaste woord geskryf is, want dan begin die redigering: die proeflees, die sif en uithaal, byskryf en oorskryf. Die grootste guns is wanneer iemand aanbied om jou manuskrip te proeflees of te beta-lees, want dan kry onpartydige oë 'n kans om te sien wat ek nie sien nie. Onafhanklike kommentaar is 'n juweel en 'n geskenk waarvoor ek nie my neus optrek nie.
Ek het die laaste hoofstuk van Die Seerower se Skat voltooi, en dit voel amper vir my asof daar nou 'n lugleegte is. Die spasie waar my gedagtes gefokus was, en my verbeelding vrye teuels gehad het, is nou gevul met my breinkind en die eskapades op die hoogsee saam met die skone Améli du Pré, en haar vriendin Vianne du Buisson. Die lieflike demoiselles val die twee edelman seerowers Jean le Veque en André le Mon ten prooi, maar die doel van die "seerowery" is die verlore familieskat van die Le Veque familie. Die skat is aan boord van Du Vent, die skip van Améli se pa waarop sy en Vianne reis. Améli is vasbeslote om die skat na Engeland te neem soos sy belowe het, maar Jean en André het ander planne. En dit sluit nie net die verlore skat in nie…
Die soektog na 'n geskikte voorblad duur voort, want seerowers is gewoonlik nie van die mooiste en aantreklikste nie. Maar ons twee manne is Adonisse en ons moet aan hulle reg laat geskied.
Hou maar hierdie spasie dop vir nuus oor hierdie nuutste aanbieding. Dis 'n romanse vir tieners, maar ek glo elke volwassene sal die avontuur met groot genoegdoening meemaak.
This entry was posted on August 5, 2015, in Uncategorized and tagged afrikaans, Afrikaanse, Afrikaanse eboek, Afrikaanse Liefdesverhale, Amazon.com, avontuur, betowering, boeke, e-boek, e-boeke, Eerste liefde, energie, goeie, hartstog, hedendaagse, jong liefde, romanse vir tieners.	Leave a comment
Dronk van skoonheid
Ons stap meestal by die seëninge op ons pad verby. Ons is bewus van die behoefte om iets te doen, iewers heen te gaan, die natuur op te soek, musiek te luister, met iemand te gaan gesels, of 'n boek te lees wat jy so lankal wou.
As jy sou doen wat jou hart vir jou sê, nee, waarvoor jou hart pleit, wag daar 'n stortvloed van seën op jou. Ja, ek gebruik die woord seën by gebrek aan 'n meer toepaslike beskrywing van dit wat in jou hart invloei, en jou heeltemal onverhoeds betrap. Dis iets wat jou walle laat oorstoom, jou beker vul tot oorlopens toe, en jou stil en verwonderd laat. Dan wonder jy hoekom jy so lank uitgestel het.
Ek het gister 'n boek gelees wat my so onkant betrap het dat ek nou nog steier onder die impak daarvan. As jy nog nooit 'n boek gelees het wat met jou gepraat, en jou ten diepste geraak het nie, kyk jy die seën mis op die pad waarlangs jy loop. So 'n boek gooi horisonne vir jou oop, en laat jou wonder of jy ooit voorheen geleef het.
Boeke hou boodskappe vir die hart, daarom is dit my skatkis waaruit ek weer en weer put sonder om ooit versadig te word. By elke keer se lees vind ek weer iets nuut, en word ek weer stil om te wonder oor die skoonheid van woorde en die kuns van storie vertel.
Ek begeer daardie kuns, maar meer nog, begeer ek al daardie boekseëninge wat langs die pad vir my wag. Ek sal van nou af met groot afwagting en oop oë loop sodat ek niks mis nie, want om 'n seën mis te loop, is om bewusteloos te lewe.
Ek ek wil voluit lewe.
This entry was posted on July 16, 2015, in Uncategorized and tagged afrikaans, betowering, boeke, Diep, dink, fluistering, gedigte, gister, goeie, wysheid.	Leave a comment
Word ek dalk minder?
Ek kom vangoggend weer af op hierdie pragtige gedig van Yannis Ritsos en dit laat my diep dink oor my eie waarde. Word ek minder as wat ek is in die lelike dinge van elke dag?
I'm not listening to you—he says—
and myself beautiful—he says—
or in the mirror
my part isn't diminished
in the river or in a rose.
Yannis Ritsos from The Shadows of Birds (1980)
This entry was posted on April 28, 2015, in Uncategorized and tagged afrikaans, betowering, Diep, dink, energie, fluistering, gedig, gedig in Afrikaans, goeie, groei, hart.	Leave a comment
Die vreugde van 2014: ek het probeer
Hierdie jaar was 'n besonder bedrywige, maar baie suksesvolle jaar vir my. In alle opsigte is daar voldoen aan elke behoefte. Elke versugting en begeerte wat ek uitgespreek het, elke wens is vervul.
Ek kan dit maar net toeskryf aan die feit dat ek doen waarvoor ek hier is. Dit wat ek veronderstel is om te doen, is om te skryf. Dit is my lewensdoel en waarvoor ek bestem is.
Ek het eers werklik begin leef toe ek hierdie waarheid begryp. Want hierdie besef het gekom saam met die wete dat ek eers regtig lééf as ek besig is om te skryf. Dis al wat ek wou doen, en as ek daarmee besig is, bestaan niks anders vir my nie. Die storie vloei uit my uit soos 'n rivier en dis met verwondering dat ek nou net voor Kersfees terugsit en besef ek het hierdie jaar 10 boeke gepubliseer – agt het ek self uitgegee, en twee is deur Kwarts Uitgewers op die groot boekwinkels se webwerwe versprei.
Voldoen al my stories aan die groot geeste se vereistes? Nee, by verre nie, maar ek moes iewers begin, en vandag het ek meer geleer en gelees as wat ek ooit gedink het ek sal doen. Maar ek wou, en ek het.
Dis heerlik, dis wonderlik en ek loop op lig!
My doel is om deur my skryfwerk en my boeke inspirasie, wysheid en vreugde te bring. Om die lag in die dag te sit, om die mooi uit te wys, om elke oomblik se romanse bewustelik aan te gryp. Want die lewe is vol van romanse – dis nie net in die lyflike nie, maar ook in die hart. Waar daar liefde is, is daar lewe, is daar romanse.
Gaan doen wat jou hart vir jou sê om te doen. Wat is jou begeerte? Wat is die een ding wat jy bo alles begeer om te doen? Moenie sê: "ek kan nie, want…" Vergeet van ek kan nie. Vra liewer: "hoe kan ek dit doen?" Begin dan met die einddoel. Waarheen mik jy? Skryf dit neer en staan terug. Begin dan jou pad beplan met die eerste treë, dan die volgende, en die volgende wat jy moet gee om daar te kom.
Word soos water – vloei om die hindernisse op jou pad. Vind 'n weg bo-oor of daarom, maar moet nooit fokus verloor nie. Jy sal dalk 'n ander roete volg, maar jou einddoel bly dieselfde. Word stil en wag vir wysheid en inspirasie. Gaan sit stil, maak jou oë toe en vra: hoe moet ek hier maak? Jy sal verbaas wees oor die antwoord wat spontaan vir jou gegee word. Treë vir treë sal jou pad vir jou oop gaan – mits jy doen wat jou hart vir jou sê. Dit gebeur as jy jou lewensdoel vervul.
Doen dit. Die keuse is joune. Die vrugte daarvan is meer as waarvan jy ooit kon droom.
This entry was posted on December 15, 2014, in Uncategorized and tagged Afrikaanse eboek, Afrikaanse Liefdesverhale, antoord, betowering, boeke, Diep, dink, doel, e-boek, Eerste liefde, fluistering, gedagtes, gister, goeie, groei, hart, hoe, hoop, inligting, inspirasie, lag, leer, lees, lewe, lewensdoel, liefdesromans, rivier, romanse, stiilte, vloei, vreugde, wysheid.	2 Comments
Die liefde vir die goeie
Ek vind myself soms ver verwyderd van die werklikheid as die musiek my saam vat met die styging en daling, die fluistering, die huppeling van die note. Musiek kan smeek, huil, jubel, fluister, afhangend van die komponis se bedoeling en die musikale kunstenaar se vertolking. Hoe heerlik om net soms my oë toe te maak en die lieflikheid oor my te laat spoel. Mens luister met die hart en dan praat die stem van skoonheid so sag, maar so duidelik.
Ek kan nie sonder goeie musiek leef nie – die drama en betowering van opera, die goddelike vertolking van die kunstenaars, en dan ook klasieke musiek. Luister nou net na die Warsaw Concerto van Adinsell- ongelooflike klavierspel en orkeswerk waaraan ek my net oorgee. Dan is daar die lieflike klavierconcerto's van Chopin, die Clair de Lune van Debussy, Beethoven se vyfde klavierkonsert en vele meer. Sit vir Daniel Barenboim voor die klavier, dan het jy betowering. Luister net na die eerste gedeelte van Bruch se vioolkonsert – goddelike musiek. Niks, maar niks kan jou so oplig en wegneem van die alledaagsheid nie, niks sluit vir jou die hemelse so oop nie.
Sit nou hierby heerlike kos – gee vir my 'n ciabatta brood met olyfolie, mozzarella kaas, avokadopere, kersietamaties, vars basiliekruid en goeie rooi wyn daarby, dan kan die wêreld maar by my verbygaan…
En moenie die goeie geselskap vergeet nie – my liewe vriendin met wie ek oor poësie, filosofie, en so meer kan gesels, met wie ek my liefde vir die opera deel en ook dit wat met die hart praat, en die wyses om my tafel wat slimmigheid verkoop om ons te laat skaterlag, of ons te laat nadink of onthou…
Bring nou ook die blomme – bakke vol rose. Die wit iceberg rose in my tuin wat my huis so vol blomme maak. Die skoonheid daarvan laat my soms verstom staan en verwonderd…
En dan die boeke – sonder boeke kan ek nie, glad nie. Wat sou ek sonder Goethe, Kafka, Mark Twain, Tolstoi, Jane Austen, al die Engelse classics en ons eie skrywers en digters wees?
Dis vir my nodig – hiersonder kan ek nie.
This entry was posted on June 18, 2014, in Uncategorized and tagged betowering, goeie, liefde, mooi, musiek, Rachelle du Bois.	Leave a comment